[Foto’s] Terminaal-siek 6-jarige nou ŉ AffieRuben saam met die leiers (Foto: Maroela Media) As dokters se voorspelling oor die sesjarige Ruben met terminale kanker se leeftyd akkuraat was, “was hy nou in die hemel”. Maar dié jong kankerlyertjie het ŉ veggees soos min én ŉ wil om te bly leef vir solank as wat hy op aarde “aan sy geliefdes geleen” word. Daarom is een van sy grootste drome Woensdagoggend bewaarheid toe hy amptelik ŉ Affie-seun geword het. Honderde seuns het Woensdagoggend in die reën by die Afrikaanse Hoër Seunskool se vierkant bymekaargekom met ŉ gesamentlike doel: die terminale siek Ruben se droom om ŉ Affie te word sál bewaarheid word. Maroela Media het vroeër berig sy ma, Marinda Scharneck, het dit haar lewenstaak gemaak om te verseker haar seun leef ŉ volle lewe vir die tyd wat hy nog op aarde is. Ruben is in 2014 met hoë-risiko neuroblastoma gediagnoseer en het 100 dae van chemoterapie ondergaan. Hoewel die uitslae positief gelyk het, was die Scharnecks platgeslaan toe dit blyk dat die kanker in Junie 2015 weer versprei het. Ruben word op ‘n toer deur die skoolgronde geneem (Foto: Maroela Media) Hoewel hy selfs nie-tradisionele kankerbehandeling uit Australië ontvang het én in Januarie vanjaar weer ŉ groot operasie ondergaan het om al die gewasse te verwyder, het die gesin nie die goeie nuus ontvang waarvoor hulle gehoop het nie. Van die gewasse was vas aan die aorta en dokters kon dit nie verwyder nie. Nóg ŉ reeks chemoterapie het hul nagmerries waar gemaak: Ruben se neuroblastoma is metastaties en daar is niks wat hulle vir hom kan doen nie. Hy het altesaam al nege operasies ondergaan, maar die negende operasie was die laaste. Aangesien dokters weier om hom te opereer of selfs te ondersoek, verseker Marinda nou haar sesjarige se grootste drome word bewaarheid. Ná personeel by Affies oor Ruben se droom om ŉ Affie te word op Maroela Media gelees het, was hulle dit eens: op sesjarige ouderdom sal hy ingelyf word as Affie. Benewens die krete wat vir hom gesing is en sy inhuldiging tydens die seremonie in die vierkant, het hy onder meer ook ŉ pet, tas en Affie-hemp ontvang. Hy is ook op ŉ toer deur die skool geneem. Ruben het ook die geleentheid gehad om saam met gr. 8-leerders klas te gaan (Foto: Maroela Media) “Hierdie inhuldiging is om sy droom te bewaarheid, vandag word hy ŉ Affie,” het dr. Pierre Edwards, skoolhoof, gesê. Scharneck sê hoewel dié geleentheid die hartsnare roer, is dit veral vir haar gesin ook ŉ baie emosionele tyd. “Aan die een kant is dit baie hartseer. Mens besef hy kan dalk regtig nooit Affies toe gaan nie. Maar hierdie is die naaste aan die beste wat dit kan wees. “Ek kan steeds nie glo hoe goed mense is nie. Dit verstom mens elke liewe dag. Dat daar soveel moeite vir ŉ klein seuntjie met kanker gedoen is, het my in trane,” het sy gesê. Sy sê Ruben kon voor die tyd byna nie uitgepraat raak oor dié geleentheid nie en dit maak die tydperk wat hy saam met sy gesin het, ekstra spesiaal. “Dit is vir Ruben ŉ groot ding. Dit is selfs groter as toe hy saam met die Springbokke op die veld uitgedraf het. Sy boetie en maatjies is ook baie jaloers dat hy nou al ŉ Affie word. “Hy het vir vanoggend weer vir my gesê hy kan nie wag nie. Toe ek hom wakker maak toe vra ek hom ‘wat is jy amper?’, en toe sê hy ‘ŉ Affie!’” Die gesin sal voortgaan om al sy drome te probeer bewaarheid terwyl hy nog gesond genoeg is om dit te kan doen. “Ons probeer om die tyd wat hy oor het, die beste te maak. Hy klou verbete vas aan die lewe, ons weet nie hoekom nie, maar hy is steeds hier. Ten spyte van dokters se verdoemende woorde, is hy nog met ons. Ek dink dis sy veggees, want al is hy vol chemo, bly hy glimlag. En dit laat my in my mamma-hart hoop hy is nog lank hier saam met ons. “Toe my ander seuntjie, Rossouw, nou die dag krieket speel en 60 lopies nie uit nie gekry het, het my pa opgemerk hy wens Ruben kan ook 60 nie uit wees nie. Dit is so, maar ons almal se tyd is maar geleen.” Scharneck wil graag die oud-Affiebond en die Afrikaanse Hoër Seunskool bedank vir hul besonderse moeite en deernis met Ruben en die res van die gesin.